Likumprojekts

**Grozījumi Konkurences likumā**

Izdarīt Konkurences likumā (Latvijas Republikas Saeimas un Ministru Kabineta Ziņotājs, 2001, 22. nr.; 2004, 10. nr.; 2008, 9., 24. nr.; 2009, 14., 194. nr.; 2013, 188. nr.; 2015, 107. nr.; 2016, 104. nr.) šādus grozījumus:

1.  1. pantā:

papildināt pantu ar 2.1punktu šādā redakcijā:

"21) **karteļa vienošanās** – vienošanās starp konkurentiem, kuras mērķis ir kavēt, ierobežot vai deformēt konkurenci starp tiem (iepirkuma vai pārdošanas cenu vai citu tirdzniecības nosacījumu (tostarp saistībā ar intelektuālā īpašuma tiesībām) noteikšana vai koordinēšana, ražošanas vai pārdošanas kvotu sadale, tirgu un klientu sadale (tai skaitā piedalīšanās vai nepiedalīšanās konkursos vai izsolēs vai vienošanās par šīs darbības (bezdarbības) noteikumiem), importa vai eksporta ierobežošana vai pret konkurenci vērstas darbības attiecībā uz citiem konkurentiem);";

papildināt pantu ar 7.1, 7.2 un 7.3punktu šādā redakcijā:

"71) **netiešais pircējs** – fiziska vai juridiska persona, kas nevis tieši no pārkāpēja, bet no tiešā pircēja vai kāda turpmāka pircēja ir iegādājusies preci, uz kuru attiecas konkurences tiesību pārkāpums, vai preci, kas iegūta vai kas sastāv no šādām precēm;

72) **pārkāpējs** – tirgus dalībnieks vai tirgus dalībnieku apvienība, kas ir pārkāpusi konkurences tiesības;

73) **pārmaksa** – starpība starp faktiski samaksāto cenu un cenu, kāda pastāvētu, ja konkurences tiesību pārkāpuma nebūtu bijis;";

papildināt pantu ar 8.1punktu šādā redakcijā:

"81) **tiešais pircējs** – fiziska vai juridiska persona, kas tieši no pārkāpēja ir iegādājusies preci, uz kuru attiecas konkurences tiesību pārkāpums;".

2. Izteikt 3. pantu šādā redakcijā:

"**3. pants. Likuma darbība**

Šis likums attiecas uz tirgus dalībniekiem, jebkuru reģistrētu vai nereģistrētu tirgus dalībnieku apvienību un tiešās pārvaldes un pastarpinātās pārvaldes iestādēm, kā arī kapitālsabiedrībām, kurās publiskai personai ir izšķiroša ietekme."

3. Papildināt 6. panta pirmo daļu ar 6. punktu šādā redakcijā:

"6) uzrauga, kā tiešās pārvaldes un pastarpinātās pārvaldes iestāde, kā arī kapitālsabiedrība, kurā publiskai personai ir izšķiroša ietekme, ievēro pienākumu nodrošināt brīvu un godīgu konkurenci."

4. Izslēgt 7. panta pirmās daļas 6. punktā vārdu "aizsardzības".

5. Izteikt 12.1panta pirmo daļu šādā redakcijā:

"(1) Iecietības programma tirgus dalībniekam ļauj par slepena karteļa vienošanās atklāšanu, kas veikta neatkarīgi no citiem kartelī iesaistītajiem tirgus dalībniekiem un sadarbībā ar konkurences iestādi tās izmeklēšanā, kā arī brīvprātīgi sniedzot sev zināmo informāciju par karteli un savu lomu tajā, saņemt atbrīvojumu no naudas soda vai naudas soda samazinājumu."

6. Papildināt III nodaļu ar 14.1pantu šādā redakcijā:

"**14.1pants. Pienākums nodrošināt brīvu un godīgu konkurenci**

(1) Tiešās pārvaldes un pastarpinātās pārvaldes iestāde, kā arī kapitālsabiedrība, kurā publiskai personai ir izšķiroša ietekme, savā darbībā nodrošina godīgu konkurenci.

(2) Tiešās pārvaldes un pastarpinātās pārvaldes iestādei, kā arī kapitālsabiedrībai, kurā publiskai personai ir izšķiroša ietekme, aizliegts diskriminēt tirgus dalībnieku, radot atšķirīgus konkurences apstākļus, vai citādi  kavēt konkurenci.

(3) Lai nodrošinātu šā panta otrās daļas ievērošanu, Konkurences padome veic pārrunas ar tiešās pārvaldes un pastarpinātās pārvaldes iestādi un kapitālsabiedrību, kurā publiskai personai ir izšķiroša ietekme, ja attiecīgās iestādes vai kapitālsabiedrības darbība kavē konkurenci. Ja pārrunu rezultātā neizdodas nodrošināt šā panta otrās daļas ievērošanu, Konkurences padome ir tiesīga pieņemt lēmumu, ar kuru uzliek kapitālsabiedrībai, kurā publiskai personai ir izšķiroša ietekme, tiesisko pienākumu novērst konkurences kavējumu.

(4) Šā panta trešajā daļā minēto Konkurences padomes lēmumu, kura adresāts ir kapitālsabiedrība, kurā publiskai personai ir izšķiroša ietekme, var pārsūdzēt šā likuma 8. panta otrajā daļā noteiktajā kārtībā.

(5) Lietu par iespējamo darbības neatbilstību šā panta otrās daļas prasībām Konkurences padome izmeklē un izskata saskaņā ar šajā likumā paredzēto pārkāpumu izmeklēšanas un izskatīšanas kārtību.

(6) Pieņemot šā panta trešajā daļā minēto lēmumu, Konkurences padome nevar uzlikt tiesisku pienākumu, kas padara neiespējamu pašvaldības autonomo funkciju izpildi."

7. Papildināt 20. panta pirmo daļu ar otro teikumu šādā redakcijā:

"Lietas par šā likuma un Eiropas Savienības konkurences tiesību pārkāpumu un zaudējumu atlīdzināšanu izskata Rīgas pilsētas Latgales priekšpilsētas tiesa."

8.  21. pantā:

izteikt pirmo daļu šādā redakcijā:

"(1) Persona, kura cietusi zaudējumus konkurences tiesību pārkāpuma dēļ, ir tiesīga prasīt un saņemt no pārkāpēja zaudējumu atlīdzību, tajā skaitā atrauto peļņu un procentus no dienas, kad zaudējumi radušies, līdz dienai, kad samaksāta atlīdzība, lai nodrošinātu tādu stāvokli, kādā persona būtu bijusi, ja konkurences tiesību pārkāpums nebūtu izdarīts. Ja konkurences tiesību pārkāpuma radīto zaudējumu apmēru praktiski nav iespējams vai ir pārmērīgi grūti precīzi noteikt, tiesa novērtē zaudējumu apmēru, pamatojoties uz lietā esošajiem pierādījumiem.";

papildināt pantu ar trešo, ceturto, piekto, sesto, septīto un astoto daļu šādā redakcijā:

"(3) Pārkāpēji solidāri atbildīgi par zaudējumiem, kas nodarīti kopīgi izdarīta konkurences tiesību pārkāpuma rezultātā, izņemot šā panta ceturtajā un sestajā daļā minētos gadījumus.

(4) Mazs vai vidējs uzņēmums ir atbildīgs par nodarītajiem zaudējumiem tikai attiecībā pret saviem tiešajiem un netiešajiem pircējiem vai piegādātājiem, ja tas atbilst šādiem nosacījumiem:

1) tā tirgus daļa konkrētajā tirgū visā konkurences tiesību pārkāpuma laikā bija mazāka par pieciem procentiem;

2) šā panta trešajā daļā noteiktās solidārās atbildības piemērošana neatgriezeniski apdraudētu tā ekonomisko dzīvotspēju un izraisītu tā aktīviem pilnīgu vērtības zudumu.

(5) Šā panta ceturtajā daļā minētais izņēmums neattiecas uz pārkāpēju, kurš iepriekš ir izdarījis konkurences tiesību pārkāpumu vai kurš organizējis vai vadījis konkurences tiesību pārkāpumu vai piespiedis citus tirgus dalībniekus veikt konkurences tiesību pārkāpumu.

(6) Pārkāpējs, kurš iecietības programmas ietvaros ir atbrīvots no naudas soda, ir solidāri atbildīgs par nodarītajiem zaudējumiem:

1) tikai saviem tiešajiem vai netiešajiem pircējiem vai piegādātājiem;

2) citām personām, kas nav tās tiešie vai netiešie pircēji vai piegādātāji, tikai tad, ja pilnu zaudējumu atlīdzību nav iespējams iegūt no pārējiem tirgus dalībniekiem, kas piedalījās konkurences tiesību pārkāpuma izdarīšanā.

(7) Pārkāpējs, kas solidārās atbildības ietvaros ir atlīdzinājis nodarītos zaudējumus personai, kura cietusi zaudējumus, ir tiesīgs no jebkura cita pārkāpēja prasīt atbilstošu atlīdzību, ko nosaka, ņemot vērā konkrētā pārkāpēja atbildības pakāpi par konkurences tiesību pārkāpuma rezultātā nodarītajiem zaudējumiem.

(8) Atbilstošās atlīdzības apmērs, ko pārkāpējs, kurš iecietības programmas ietvaros ir atbrīvots no naudas soda, sniedz citiem pārkāpējiem, nevar pārsniegt zaudējumu apmēru, kādu tas nodarījis saviem tiešajiem vai netiešajiem pircējiem vai piegādātājiem. Ja atbilstošās atlīdzības apmērs, ko pārkāpējs, kurš iecietības programmas ietvaros ir atbrīvots no naudas soda, sniedz citiem pārkāpējiem, attiecas uz zaudējumu atlīdzību citām personām, kas nav pārkāpēju tiešie vai netiešie pircēji vai piegādātāji, sniedzamās atbilstošās atlīdzības apmēru nosaka, ņemot vērā pārkāpēja, kurš iecietības programmas ietvaros ir atbrīvots no naudas soda, atbildības pakāpi par konkurences tiesību pārkāpuma rezultātā nodarītajiem zaudējumiem."

9. Papildināt VI nodaļu ar 21.1, 21.2, 21.3 un 21.4pantu šādā redakcijā:

"**21.1pants. Pārmaksas pārnešana**

(1) Šā likuma 21. panta pirmajā daļā noteiktās tiesības attiecas arī uz tiesībām saņemt atlīdzību par negūto peļņu sakarā ar pilnīgu vai daļēju pārmaksas pārnešanu. Pārmaksas pārnesto daļu tiesa ir tiesīga noteikt aplēses veidā. Tiesības uz zaudējumu atlīdzību pārmaksas pārnešanas rezultātā attiecas arī uz pārkāpējam veiktām piegādēm.

(2) Ja atbildētājs, atbildot uz prasību, norāda, ka prasītājs visu konkurences tiesību pārkāpuma rezultātā radušos pārmaksu vai tās daļu ir pārnesis citām personām, viņam ir pienākums to pierādīt.

(3) Ja zaudējumu atlīdzināšanas prasījuma pastāvēšana vai piespriežamās atlīdzības summa ir atkarīga no tā, vai un kādā mērā pārmaksa ir pārnesta uz prasītāju, prasītājs no lejupējā piegādes ķēdes posma pierāda pārmaksas pārnešanas faktu un apmēru. Prasītājam ir tiesības lūgt tiesu izprasīt pierādījumus no atbildētāja vai trešās personas Civilprocesa likumā noteiktajā kārtībā.

(4) Uzskatāms, ka netiešais pircējs ir pierādījis, ka uz to tika pārnesta pārmaksa, ja netiešais pircējs pierāda, ka:

1) atbildētājs ir izdarījis konkurences tiesību pārkāpumu;

2) konkurences tiesību pārkāpums atbildētāja tiešajam pircējam ir radījis pārmaksu; un

3) netiešais pircējs ir iegādājies preces, uz kurām attiecas konkurences tiesību pārkāpums, vai ir iegādājies preces, kas ir iegūtas vai kas sastāv no šādām precēm.

(5) Šā panta ceturtā daļa neattiecas uz gadījumiem, kad atbildētājs var līdz tiesisku pierādījumu paticamības pakāpei pierādīt, ka pārmaksa uz netiešo pircēju netika pārnesta vai netika pārnesta pilnā apmērā.

**21.2pants. Dažādos piegādes ķēdes posmos esošu prasītāju zaudējumu atlīdzināšanas prasības**

Lai izvairītos no tā, ka dažādos piegādes ķēdes posmos esošu prasītāju zaudējumu atlīdzināšanas prasības rada vairākkārtīgu atbildību vai pārkāpēja atbildības neesamību, novērtējot, vai ir izpildīts pierādīšanas pienākums, kas izriet no šā likuma 21.1panta otrās, trešās, ceturtās un piektās daļas piemērošanas, tiesas, kurās celtas zaudējumu atlīdzināšanas prasības, izmantojot pieejamos līdzekļus, ņem vērā:

1) zaudējumu atlīdzināšanas prasības, kuras attiecas uz vienu un to pašu konkurences tiesību pārkāpumu, bet kuras ir cēluši citos piegādes ķēdes posmos esoši prasītāji;

2) nolēmumus, kas pasludināti attiecībā uz šā panta 1. punktā minētajām zaudējumu atlīdzināšanas prasībām;

3) publiski pieejamu informāciju par konkurences tiesību pārkāpumu.

**21.3****pants. Strīdu izšķiršana ar izlīgumu un izlīguma ietekme uz turpmākām zaudējumu atlīdzināšanas prasībām**

(1) Kamēr notiek konkurences tiesību pārkāpuma izraisīta strīda izšķiršana vienošanās ceļā, lai noslēgtu izlīgumu, noilguma termiņš zaudējumu atlīdzināšanas prasības celšanai tiek apturēts. Noilguma termiņa apturēšana attiecas vienīgi uz pusēm, kuras ir vai bija iesaistītas vai pārstāvētas strīda izšķiršanā, lai noslēgtu izlīgumu.

 (2) Pēc konkurences tiesību pārkāpuma izraisīta strīda izšķiršanas ar izlīgumu apmērs prasībai par zaudējumu atlīdzināšanu, ko cēlusi izlīgumu noslēgusī persona, kas cietusi šā konkurences tiesību pārkāpuma dēļ, tiek samazināts par izlīgumu noslēgušā pārkāpēja daļu zaudējumu apmērā, kas cietušajai personai nodarīts konkurences tiesību pārkāpuma rezultātā.

(3) Izlīgumu noslēgusī persona, kas cietusi konkurences tiesību pārkāpuma dēļ, jebkuru atlikušo zaudējumu prasījuma daļu var vērst tikai pret izlīgumu nenoslēgušajiem pārkāpējiem. Izlīgumu nenoslēgušie pārkāpēji nav tiesīgi prasīt iemaksu par atlikušo daļu no izlīgumu noslēgušā pārkāpēja.

(4) Ja vien izlīgumā nav skaidri noteikts pretēji, izlīgumu noslēgusī persona, kas cietusi konkurences tiesību pārkāpuma dēļ, var prasījuma atlikušo daļu, kas atbilst šīs personas prasījuma atlikušajai daļai, vērst pret izlīgumu noslēgušo pārkāpēju, ja no izlīgumu nenoslēgušajiem pārkāpējiem zaudējumu piedziņa nav iespējama.

(5) Nosakot iemaksas summu, ko viens no pārkāpējiem var atgūt no jebkura cita pārkāpēja atbilstoši to atbildības pakāpei par konkurences tiesību pārkāpuma radītajiem zaudējumiem, tiek ņemti vērā jebkādi zaudējumi, kas ir atlīdzināti, ievērojot iepriekšēju izlīgumu, kuru noslēdza attiecīgais pārkāpējs.

**21.4pants. Noilguma iesākums un noilguma tecējuma apturēšana**

(1) Noilguma termiņš zaudējumu atlīdzināšanas prasības celšanai sāk tecēt ar to dienu, kad konkurences tiesību pārkāpums ir beidzies un prasītājs zina vai varēja zināt:

1) par pārkāpēja rīcību un to, ka tas ir konkurences tiesību pārkāpums;

2) to, ka konkurences tiesību pārkāpuma rezultātā tam ir nodarīti zaudējumi; un

3) pārkāpēja identitāti.

(2) Noilguma tecējums tiek apturēts uz laiku, kamēr konkurences iestāde veic lietas izpēti attiecībā uz konkurences tiesību pārkāpumu, uz kuru attiecas zaudējumu atlīdzināšanas prasība. Noilguma tecējuma apturēšana beidzas vienu gadu pēc tam, kad lēmums par pārkāpumu ir stājies spēkā un kļuvis nepārsūdzams vai minētās darbības izbeigtas citādi."

10. Izslēgt 34. panta nosaukumā un tekstā vārdu "aizsardzības".

11. Papildināt likumu ar informatīvu atsauci uz Eiropas Savienības direktīvu šādā redakcijā:

"**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2014. gada 26. novembra direktīvas 2014/104/ES par atsevišķiem noteikumiem, kuri valstu tiesībās reglamentē zaudējumu atlīdzināšanas prasības par dalībvalstu un Eiropas Savienības konkurences tiesību pārkāpumiem."

Likums stājas spēkā 2017. gada 1. jūlijā.

Ministru prezidenta biedrs,

ekonomikas ministrs

Arvils Ašeradens